《发广宁都宪诸公饯于城东是日宿高平》
明代·祁顺

路出城东门，朝暾吐晴燄。霜华白于雪，山色青似染。

群公设祖白，治具良不俭。金盘列珍羞，玉液浮潋滟。

含情强分手，恋德犹未厌。盘山远经过，周道平如簟。

郊原杳无尽，斥堠青数点。边墙近深沟，非有山溪险。

战守在得人，何须比天堑。夕阳返馀光，金背寒鸦闪。

停装宿高平，夜静重门掩。挑灯倚胡床，默默自防检。

胸藏万卷书，袖有三尺剑。兹行重王事，使命期不忝。

圣贤有明训，好恶求自慊。平生冰玉姿，肯受尘埃玷。

却笑扬子云，空能事铅椠。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。